                                                     


PARLAMENTUL  ROMÂNIEI

CAMERA DEPUTAŢILOR

	Comisia juridică, de  
disciplină  şi imunităţi

Nr. 31/33/15.04.2008

	Comisia pentru apărare, ordine publică şi siguranţă naţională 


                                                                                                                                                                                                               Pl-x 4/2008
RAPORT  COMUN
asupra propunerii legislative pentru modificarea şi completarea Legii nr.187/1999 privind accesul la propriul dosar şi deconspirarea securităţii ca poliţie politică

                 În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi  Comisia pentru apărare, ordine publică şi siguranţă naţională  au fost sesizate, spre dezbatere în fond, în procedură de urgenţă, cu propunerea legislativă pentru modificarea şi completarea Legii nr.187/1999 privind accesul la propriul dosar şi deconspirarea securităţii ca poliţie politică, trimisă cu adresa nr. Pl-x 4 din 4 februarie 2008 şi  înregistrată cu nr.31/33 din  5 februarie 2008.  
                 Potrivit prevederilor  art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este  prima Cameră sesizată.
                Consiliul Legislativ, prin avizul nr.142 din 08.02.2008, a avizat favorabil  propunerea legislativă, cu unele observaţii şi propuneri.
 Comisia pentru drepturile omului, culte şi problemele minorităţilor naţionale, cu majoritate de voturi, a  avizat favorabil propunerea legislativă, conform avizului nr.25/46/2008.
                  Propunerea legislativă are ca obiect de reglementare modificarea şi completarea Legii nr.187/1999 privind accesul la propriul dosar şi deconspirarea securităţii ca poliţie politică, urmărindu-se transformarea Colegiului C.N.S.A.S. din „instanţă” într-un organism care coordonează activitatea instituţiei, asigură aplicarea legii, efectuează verificările cerute pentru persoanele ale căror funcţii şi demnităţi sunt vizate de lege şi asigură publicitatea informaţiilor deţinute, după finalizarea procedurilor de verificare. Totodată este revizuită şi lista de funcţii şi demnităţi publice în legătură cu care se fac verificări de către C.N.S.A.S. O altă modificare vizează organizarea Colegiului C.N.S.A.S., redimensionat astfel încât să răspundă mai bine noilor atribuţii.
                   În conformitate cu prevederile art. 61 din Regulamentul Camerei Deputaţilor, republicat, membrii celor două comisii sesizate în fond au examinat propunerea legislativă şi documentele care  o însoţesc, în şedinţe separate,  în 11 martie  şi, respectiv 15  aprilie  2008.  

        La dezbateri a participat, în calitate de invitat,  domnul Gheorghe Mocuţa, secretar de stat la Ministerul Justiţiei.
        La lucrările Comisiei pentru apărare, ordine publică şi siguranţă naţională  au fost prezenţi  23 deputaţi, din totalul de 25 membrii, iar la cele ale Comisiei juridică, de disciplină şi imunităţi, din totalul de 28 deputaţi au fost prezenţi 15.
                  În urma dezbaterilor, membrii celor două Comisii au hotărât, cu majoritate de voturi (3 voturi împotrivă şi o abţinere), să propună plenului Camerei Deputaţilor respingerea propunerii legislative, întrucât a rămas fără obiect, ca urmare a faptului că Legea nr.187/1999 privind accesul la propriul dosar şi deconspirarea poliţiei politice comuniste a fost abrogată prin Ordonanţa de urgenţă a Guvernului nr.24/2008 privind accesul la propriul dosar şi deconspirarea Securităţii, publicată în Monitorul Oficial al României, Partea I, nr.182 din 10.03.2008, intrată în vigoare la 15.03.2008. Totodată, majoritatea propunerilor au fost preluate în Ordonanţa de urgenţă a Guvernului nr.24/2008 privind accesul la propriul dosar şi deconspirarea Securităţii, precum şi în Raportul adoptat de Comisia juridică, de disciplină şi imunităţi asupra  proiectului de Lege pentru aprobarea acestei Ordonanţe de urgenţă.
                  În raport cu obiectul şi conţinutul reglementării, proiectul de lege  face parte din categoria legilor organice.
                         PREŞEDINTE ,                                    PREŞEDINTE,
                         Sergiu ANDON                                    Costică CANACHEU
                          SECRETAR,                                         SECRETAR,

                          George BĂEŞU                                     Hellvig Eduard RAUL
     Consilier,  C. Păduroiu

